Etter nyttår risikerer du å måtte betale skatt og moms på svart arbeid

– Betal i banken, oppfordrer Øivind Strømme, avdelingsdirektør i Skatteetaten.

Du må betale skatten

Kjøper du tjenester fra en næringsdrivende i kontanter, kan du fra nyttår bli gjort medansvarlig hvis vedkommende unndrar skatt og avgifter.

Som kjøper vil du nå være ansvarlig selv om du ikke visste at den du kjøpte tjenesten av hadde til hensikt å unndra skatt, trygdeavgift eller merverdiavgift. Du kan dermed bli stilt til ansvar selv om du med de beste hensikter har bedt om kvittering for arbeidet. Det avgjørende er om du har betalt kontant for tjenesten eller ei.

Dette unngår du dersom du betaler i banken.

– Gjør det til en regel. Uansett om det gjelder barnepass, håndtverkere eller vaskere, oppfordrer Strømme.

Ingen rettigheter

33 prosent sier de av og til betaler tjenester kontant. Ifølge Strømme er det denne gruppen som nå bør gå bort fra dette for å unngå å bli ansvarlig for den næringsdrivendes skatte- og avdragsunndragelser.

43 prosent sier at det kan godtas at folk betaler for svarte tjenester. Ifølge Strømme er det folk i distriktene i Nord- og Midt-Norge som betaler mest kontant.

I tillegg til å risikere at du må betale skatt og avgifter, så har du ingen rettigheter om du har kjøpt svart arbeid.

– Hvis et arbeid ikke er bra nok, så har du ingen reklamasjonsrett. Har du derimot en transaksjon i banken som sier at du har betalt for dette, står du sterkere som forbruker, sier Strømme.

Ikke nok med kvittering

Over 90 prosent av svart arbeid foregår via kontant betaling.

Strømme mener en arbeider er useriøs om han ikke godtar betaling via bank.

– Det hjelper ikke å bare få kvittering. Hvis noen ikke vil at du skal betale i bank, så skal du finne noen andre, sier han.

Fem tips til å unngå svart

* Betal tjenesten via bank (med kort, faktura - betale via bank etc)

* Få kvittering (men dette holder kun om du har betalt via bank)

* Sammenlign priser mellom aktører innenfor den tjenesten du skal ha - hent inn anbud

* undersøk bakgrunnen til den som tilbyr deg en tjeneste - se om det er sannsynlig at de jobber hvitt

* Bruk seriøse firma som er kjent i nærmiljøet ditt

Husk: Et tilbud som er for godt til å være sant – er som regel det!